發潁昌留別韓次律蘇叔黨
作者：趙鼎臣
朝代：宋

paragraphs: 行邁日久遠，親舊日已疏。
眼中惟牙官，從我走道途。
俗狀誰使汝，漸赤由近朱。
潁川多名士，古來豪俠區。
歷代愧不能，叩門韓與蘇。
酌我甕頭春，舞我閨中姝。
清言發談笑，嘲戲頗不無。
使我面輒闊，自忘官職粗。
斐然欲從之，文字相與娛。
我行未渠央，欲駕復躊躇。
人生如寄耳，聚散安可圖。
區區惜別離，此志乃非夫。
臨風但相思，有使即寄書。